Diari Oficial de la Generalitat Valenciana


Sumari del DOGV 9330, del 03-05-2022 (2022/3411)

RESOLUCIÓ d'1 de febrer de 2022, del director general de Qualitat i Educació Ambiental, per la qual es formula l'informe d'impacte ambiental del projecte d'ampliació de l'activitat de recuperació dels metalls continguts en el cable elèctric rebutjat, en el terme municipal del Puig de Santa Maria. Expedient (2029552) 103/1416-GCX.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9330

Data del DOGV
:   03-05-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/3411


Data del document
:   01-02-2022

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Puig de Santa Maria, el
    * impacte ambiental

RESOLUCIÓ d'1 de febrer de 2022, del director general de Qualitat i Educació Ambiental, per la qual es formula l'informe d'impacte ambiental del projecte d'ampliació de l'activitat de recuperació dels metalls continguts en el cable elèctric rebutjat, en el terme municipal del Puig de Santa Maria. Expedient (2029552) 103/9233-DON. [2022/3411]  
  
«Informe d'impacte ambiental  
Expedient: (2029552) 103/7229-TLB.  
Títol: Projecte d'ampliació de l'activitat de recuperació dels metalls continguts en el cable elèctric rebutjat.  
Titular: José Jareño, SA.  
Òrgan substantiu: (1299/2019) Ajuntament del Puig.  
Localització: polígon industrial I2-Nord, al carrer les Rotes, núm. 5, 7.  
NIMA: 6549551688.  
  
Antecedents  
José Jarreño, SA, explota una instal·lació de gestió de residus al carrer les Rotes, núm. 7, del terme municipal del Puig. Disposa d'autorització en matèria de residus per a la gestió d'aquests, entre altres operacions, per al tractament de residus perillosos (163/G01/V i 364/G04/V) entre altres, vehicles al final de la seua vida útil i emmagatzematge de residus no perillosos (77/G02/V).  
El projecte d'aquesta instal·lació va ser objecte d'avaluació d'impacte ambiental, atés que el desballestament i emmagatzematge de ferralla i, en concret, els centres de tractament de vehicles al final de la seua vida útil constitueixen un cas d'avaluació d'impacte ambiental, i aquesta declaració d'impacte ambiental es va emetre per Resolució de 7 de juny de 2004, de la Direcció General de Medi Natural (publicació en el DOGV de 13.06.2005). Segons s'hi exposa, es va formalitzar declaració responsable davant l'Ajuntament amb referència DRA 140/2015. La documentació tècnica aporta la llista de residus que són objecte de gestió.  
  
Tramitació administrativa  
José Carreño, SA, promou una ampliació de les instal·lacions de gestió de residus que explota al carrer les Rotes, núm. 7, del terme municipal del Puig, per a la incorporació de la parcel·la adjacent (carrer les Rotes, núm. 5), per tant, augmenta la superfície d'apilament no cobert de matèria primera.  
Amb data 3 d'agost de 2021, l'Ajuntament del Puig va traslladar a aquest òrgan ambiental la sol·licitud d'avaluació d'impacte ambiental simplificada. Aquesta adjunta:  
- Sol·licitud d'inici del promotor de data 24 de juny de 2021.  
- Estudi d'impacte ambiental.  
- Memòria del projecte tècnic.  
- Addenda del projecte tècnic.  
- Certificat de publicació en el tauler d'anuncis entre les dates 1 de març de 2021 i 31 de març de 2021.  
- Certificat d'absència d'al·legacions.  
Amb data 28 de desembre de 2021, l'Ajuntament trasllada diversa documentació aportada pel promotor.  
Considerant que la instal·lació se situa en zona industrial, que l'Ajuntament ha sotmés l'expedient a informació pública i aporta resultat del tràmit i informe municipal, i en nom de la simplificació i reducció de càrregues administratives, s'incorpora aquesta documentació al present expedient als efectes previstos en l'article 46 de la Llei 21/2013. La informació continguda en l'expedient aporta elements de judici suficients per a continuar el procediment d'avaluació d'impacte ambiental simplificada.   
  
Criteris ambientals  
El desenvolupament de l'activitat de gestió de residus (incloent-hi residus metàl·lics i VFVU) en la parcel·la del carrer les Rotes, núm. 7 (d'uns 11.300 m²) va ser objecte d'avaluació d'impacte ambiental, i no és objecte d'anàlisi en aquest informe d'impacte ambiental. És objecte d'avaluació d'impacte ambiental l'ampliació de l'activitat als terrenys confrontants en els termes previstos en l'article 7.2.c de la Llei 21/2013, de 9 de desembre (modificació de les característiques d'un projecte objecte d'avaluació d'impacte ambiental ja autoritzat, executat i en funcionament), ja que comporta un increment de la utilització de recursos naturals (sòl) i de la potencial afecció derivada de l'activitat.  
  
El projecte en tràmit té per objecte l'ampliació de la superfície ocupada per l'activitat actual, en afegir a la instal·lació la parcel·la adjacent (4.825,41 m²), situada en el mateix polígon industrial. En aquesta parcel·la es realitzaran operacions d'emmagatzematge de residus (cables rebutjats i material recuperat). No es preveu modificar el procés de treball desenvolupat per a la gestió d'aquests residus sinó únicament incrementar la capacitat d'apilament. Actualment, els esmentats residus es gestionen a l'interior de la nau existent, segons l'esquema de treball següent:  
- Recepció i pesatge en la bàscula dels cables en camions.  
- Primer trossejament i trasllat del cable a la trituradora.  
- Primera trituració i trasllat del material a la zona de granuladors mitjançant cinta transportadora.  
- Granulació fina i trasllat a taula densimètrica per a separar el material sintètic del metall.  
- Pas a una segona taula de separació.  
- Envasament en saques del producte final.  
La documentació tècnica aporta una relació de la maquinària auxiliar de l'activitat, dels equips mòbils i de les línies de trituració de cable i separació de materials, que estan formades per elements de manutenció i transport del material en les diferents fases, molins, separadors i sistema d'aspiració, filtratge i envasament. Aquesta línia de tractament disposa de sistema d'aspiració i filtratge del corrent aspirat.  
  
La capacitat de tractament anual actual amb un torn és de 17.000 t de cable de coure i 1.000 t/any de cable d'alumini. Això suposa una mitjana de 69,23 t diàries gestionades. S'obté una producció anual de 7.140 t de coure, 650 t d'alumini, 10.210 t de residus no perillosos i 0,575 t de residus perillosos.  
La capacitat d'emmagatzematge d'aquest tipus de residus que es preveu realitzar en la zona ampliada serà de 2.000 t de cable de coure i 500 t de cable d'alumini. Així mateix, en la parcel·la s'instal·larà una cisalla de 400 kW de potència.  
Atés que la totalitat de la instal·lació es localitza en un àmbit antropitzat i urbanitzat d'ús industrial, l'ampliació no afectarà elements naturals o d'especial sensibilitat. L'activitat que es desenvoluparà serà anàloga a l'actual, amb increment de la capacitat d'emmagatzematge. L'activitat disposa d'un sistema de gestió ambiental implantat i certificat amb la Norma 14449:2015 que estableix un programa de vigilància ambiental.  
Les possibles afeccions associades a l'ampliació de la superfície ocupada per l'activitat seran:  
- Emissió de sorolls i vibracions. El promotor declara que es disposa d'una auditoria acústica realitzada per l'organisme de control ECA, l'any 2016, els resultats de la qual mostren que el nivell sonor resultant de l'activitat a l'interior de la nau no supera els límits establits per l'ordenança del Puig. L'emissió de sorolls en la zona ampliada no ha sigut estimada. Segons la documentació tècnica, la cisalla no transmetrà vibracions a les edificacions confrontants perquè la solera de suport està desconnectada d'aquelles.  
- Afecció a l'atmosfera. L'emmagatzematge de residus metàl·lics en la zona exterior i l'ús de la cisalla, en principi, no s'estima que generen emissions significatives a l'atmosfera. No obstant això, la instal·lació quedarà subjecta al que es preveu en el Reial decret 100/2011, de 28 de gener, de desenvolupament de la Llei 34/2007, de 15 de novembre, de qualitat de l'aire i protecció de l'atmosfera.  
- Afeccions al sòl. L'àrea exterior disposa de solera realitzada mitjançant un paviment continu de formigó en massa HM25, de 20 cm de gruix, amb addició de fibres metàl·liques en una proporció de 20 kg/m³. Aquest ferm disposa de les corresponents juntes de formigó, separació i contracció/retracció per al seu correcte funcionament. Per a la recollida de possibles fugues o vessaments d'olis o carburants de maquinària, camions o carretons, es disposa de sepiolita que és recollida en contenidors d'absorbents i gestionada a través de la divisió de gestió de residus perillosos. S'ha previst un separador d'hidrocarburs, on arribaran per gravetat les aigües procedents de l'escolament de les pluvials (que hauran estat en contacte amb els materials emmagatzemats en la parcel·la), abans de ser abocades a la xarxa pública de sanejament.  
  
Conclusió  
El projecte, en els termes previstos, no tindrà efectes adversos significatius sobre el medi ambient i no requereix avaluació d'impacte ambiental ordinària.  
  
Consideracions jurídiques  
El projecte d'ampliació de l'activitat constitueix un cas d'avaluació d'impacte ambiental simplificada, d'acord amb l'article 7.2.c de la Llei 21/2103, de 9 de desembre.  
L'expedient ha seguit el tràmit d'avaluació d'impacte ambiental simplificada, previst en la secció 2a, capítol 2 del títol II, de la Llei 21/2013.  
El Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
Per tot el que s'ha dit anteriorment, a proposta del Servei d'Avaluació d'Impacte Ambiental i amb el vistiplau del subdirector general de Canvi Climàtic i Qualitat Ambiental, fent ús de les atribucions que tinc, resolc:  
  
Primer  
Estimar que el Projecte d'ampliació de la instal·lació de gestió de residus (recuperació dels metalls continguts en el cable elèctric) que promou José Jareño, SA, al carrer les Rotes, núm. 5 i 7, del terme municipal del Puig, sense perjudici de l'obtenció prèvia de les autoritzacions sectorials que li siguen aplicables, no tindrà efectes significatius sobre el medi ambient i no requereix una avaluació d'impacte ambiental ordinària, sempre que s'ajuste a les previsions del projecte, del document ambiental als termes d'aquest informe i, en particular, a les condicions i accions correctores següents:  
- A la posada en marxa de l'ampliació, i almenys cada cinc anys, es realitzaran auditories acústiques per una entitat col·laboradora de l'Administració en matèria de qualitat ambiental, i es faran constar els resultats en un llibre de control que estarà a la disposició de les administracions competents. Les auditories es realitzaran en condicions normals de funcionament. En el cas de superar els nivells sonors permesos per la llei, s'aplicaran les mesures correctores pertinents, l'eficàcia de les quals es verificarà amb una nova auditoria acústica immediatament posterior a l'aplicació d'aquestes.  
- En el cas de la cisalla produïsca vibracions en el sòl detectables sense instrumentació, es realitzarà una auditoria de vibracions per una entitat col·laboradora de l'Administració en matèria de qualitat ambiental. Si les vibracions superen els límits permesos per la llei, es prendran les mesures correctores pertinents, l'eficàcia de les quals es verificarà mitjançant una nova auditoria de vibracions.  
  
Segon  
De conformitat amb el que es preveu en l'article 47 de la Llei 21/2013, de 9 de desembre:  
A. L'informe d'impacte ambiental es publicarà en el Diari Oficial de la Generalitat Valenciana, sense perjudici de la publicació en la seu electrònica de l'òrgan ambiental.  
B. L'informe d'impacte ambiental no serà objecte de cap recurs sense perjudici dels que, si escau, siguen procedents en via administrativa o judicial contra l'acte, si escau, d'autorització del projecte.  
  
Tercer  
L'òrgan substantiu publicarà en el butlletí oficial corresponent la decisió d'autoritzar o denegar el projecte, en els termes previstos en l'article 48 de la Llei 21/2103, de 9 de desembre.  
  
València, 1 de febrer de 2022.- El director general de Qualitat i Educació Ambiental: Joan Piquer Huerga.